Femina - Gyerek - Ki érkezik majd hozzád?
Ki érkezik majd hozzád?
Még a fogantatás előtt megtudhatod
Az ősi tibeti technika révén még fogantatása előtt megismerkedhetsz leendő gyermekeddel.
Egy ősi technika segítségével még a fogantatása előtt megismerkedhetsz leendő gyermekeddel. Sőt, a megtermékenyülés és a szülés időpontját is előrébb hozhatod, ha gondolataid és érzéseid erejével közlöd vele: már nagyon várod őt, és biztos lehet benne, hogy jó helye lesz nálad.
Ily módon pedig későbbi kapcsolatotokat is elmélyültté és meghitté teheted - még akkor, amikor csemetéd a köztes létben tartózkodik.
Energiák találkozása
Az ezoterikus felfogás szerint a férfi és női nemi szervek a férfias és a nőies energiák természetes erőtárolói. Ha egy férfi és egy nő egyesül, a szexuális csúcspont pillanatában ezek a tárolók villanásszerűen lemerülnek, és a két ember energiáiból egy energiaörvény keletkezik. Ez az örvény pedig rezonál egy, a köztes létben tartózkodó lélekkel, mely hasonló minőségekkel rendelkezik, és bevonzza őt egy új megtestesülésbe.
A tibetiek azt tartják, hogy a fogantatás idején hatalmas spirituális megnyílás következik be - mind az anya, mind pedig az apa esetében 72 ezer energetikai csatorna nyílik meg. Azok, akik beavatást nyertek e misztériumba, képesek arra, hogy tudatosan irányítsák ezeket az energiaáramokat, és ily módon majdhogynem bármit elérhessenek.
Mindenkinél működik
Az átlagemberek, akik nem férnek hozzá ehhez az okkult tudáshoz, mit sem sejtenek a bennük rejlő energiákról. Ennek ellenére esetükben is működnek! Minden elképzelés, minden gondolat, minden érzés és minden szó, mely megjelenik a szexuális egyesülés pillanatában, hozzákapcsolódik a leadott szexuális energiákhoz, ezáltal pedig képes formálni és alakítani szűkebb és tágabb környezetét. Ha pedig ebben a pillanatban új élet keletkezik, akkor az szintén formálódik és alakul.
Előfordul, hogy egy gyermek előre jelzi jövetelét. Vannak nők, akik olyan álmokról számolnak be, melyekben látják születendő gyermeküket, mások érzik, hogy már röviddel a fogantatás előtt kíséri őket egy lény. Ha szeretnél ráhangolódni a terhességre és a szülésre, illetve meg kívánod alapozni a későbbi anya-gyerek kapcsolatot, már a fogantatás előtt kapcsolatba léphetsz azzal a lélekkel, aki hozzád érkezik majd.
Hangolódj rá a kapcsolatfelvételre!
Először is, teremts nyugodt légkört magad körül. Gondoskodj arról, hogy legalább fél óráig senki ne zavarhasson - kapcsold ki a telefont.
Szellőztess ki, gyújts gyertyát, a háttérben szóljon melodikus vagy meditációs zene. Az oldott állapot elérését segítik a különböző relaxációs és meditációs technikák, ám ezek nélkül is eljuthatsz a leendő gyermekeddel való kommunikációhoz szükséges mélyebb tudatállapotba, legfeljebb egy kicsit lassabban.
Néhány percig összepontosíts a légzésedre, hogy a benned kavargó gondolatok és érzések elcsituljanak.
Érezd a tested, és figyeld meg, hogy hol vannak benne feszültséggócok. Képzeld el, amint a kilégzéssel valamennyi feszültséggóc feloldódik és távozik. Érezd, hogy valamennyi izmod, különösen az arcizmod, ellazul. Minden gond, minden félelem elhalványul, és távozik a légzéssel.
Ezután képzeld el, hogy a fejtetődön keresztül aranyszínű folyadék áramlik a testedbe, ahol lassan, harmonikusan eloszlik, és minden zugot kitölt. Hagyj elegendő időt arra, hogy tested valamennyi pontja aranyszínűvé váljon.
Ez vár rád a szülőszobában!
Tudj meg mindent arról, hol hozod majd világra gyermekedet, hogy leküzdhesd az ismeretlentől való félelmedet, és a kicsi érkezése valóban életed egyik legszebb pillanata lehessen.
Kommunikáció - gondolatokkal és érzésekkel
Most pedig képzeld el, ahogy kisugárzik gyermeked hívása szeretetteljes hullámmozgásokban energiameződből egyenesen a világegyetembe, és hívd magadhoz gyermekedet, hogy nyilatkozhasson.
A kommunikáció gondolatok, illetve érzések útján történik. Természetesen, ha neked úgy esik jobban, ki is mondhatod, ami benned van, ez azonban a végeredményt nem befolyásolja - a hangsúly szavaid gondolati-érzelmi töltésén van. Leendő gyermeked ugyancsak gondolatokkal, érzésekkel fog válaszolni, ám az is elképzelhető, hogy egy-egy képet jelenít meg előtted, mintegy üzenetképpen.
Ez a meditáció sikerülhet első próbálkozásra is, de nem feltétlenül kell így történnie. Előfordulhat, hogy többször meg kell ismételni ahhoz, hogy a megfelelő rezgést fel tudd venni, és a lélek megnyilvánulhasson neked. Ha már egyszer létrejött az összeköttetés, ily módon mindig újra tudsz majd kommunikálni leendő gyermekeddel.
Megtudhatod, hogy férfi- vagy női testben fog-e inkarnálódni, megismerheted külső és belső tulajdonságait, sőt, akár a fogantatás időpontját is előrehozhatod, ha közlöd vele, hogy már nagyon várod őt. Az pedig, hogy igazán akarod őt, és ezt ő is tudja, az első lépést jelenti a későbbi bensőséges és harmonikus anya-gyerek kapcsolat felé.
Cikkünk a Bioenergetic Kiadó Spirituális felkészülés a gyermekáldásra című kiadványa alapján készült.
Szerző: I. R.